Palo ya batlhophi e oketsegile kwa Kgatleng
Modulasetilo wa khansele ya Kgatleng, Rre Mpho Morolong, a re lekgotla la ditlhopho le kwadisitse batlhophi ba le 47 384 kwa dikgaolong tsa Mochudi Botlhaba le Bophirima. Fa a rola pego kwa bokopanong jwa khansele kwa Mochudi bosheng, Rre Morolong o boletse fa dikgaolo ka bobedi di bonye kgolo ya batlhophi. Ntswa Mochudi Botlhaba e na le banni ba le 44 197 go ikwadisitse botlhophi ba le 23 263. “Mochudi Bophirima yone e kwadisitse j batlhophi ba le 24 121 go tsweng mo go 47 463 wa ba ba neng ba solofetswe go ikwadisa kwa kgaolong eo,” a rialo Rre Morolong. O supile fa buka ya maina a ba ba ikwadisitseng e rurifaditswe mme ya neelwa setshaba go ikgotsofatsa. Rre Morolong a re ofisi ya ditlhopho kwa kgaolong ga e a amogela dingongora dipe mabapi le buka ya maina a ba ba ikwadisitseng O tsweletse a supa fa go nnile le diphetogo tse di diragetseng ka ngwaga wa 2016 go ya kwa go 2017, mme ga akarediwa kgotla ya Rampedi le Bollelatshwene mo mafelong a matlhophelo morago ga go sekasekiwa. Mo go tse dingwe, Rre Morolong a re madi a thuso a letlole la revenue support grant a le selekanyo sa P867 million. A re mo dingwageng tseo, khansele e kgonne go itsenyetsa P52 million. Rre Morolong a re maiteko a khansele go itsenyetsa madi a ne a busediwa morago ke go sa duelweng ga matlo a khansele a a hirisitsweng ke bodiredi jwa maphata a sele, go sa duelweng ga madirelo a hirisitsweng ke bagwebi ba dikgwebo tse di potlana le phokotsego ya letlole la matimela. O supile fa mabaka a leuba a paledisitse khansele go phutha dikgomo tsa matimela ka palo e e neng e solofetswe. Modulasetilo o tsweletse a supa gore madi otlhe a a dirisitsweng mo lenaneong la go fokotsa letlhoko la dikago le ditlamelo go tsweng ngwaga wa madi wa 2014/15 e le P25 million. A re khansele e ne ya dirisa P6 million ka ngwaga wa 2015/16 go oketsa marutelo, matlo a barutabana le matlwana a boiteketso kwa Ramogotsi. Rre Morolong a re lenaneo la ditiro tsa morafe tsa ditlhabololo tsa dikgaolo tsa bopalamente le ne la akaretsa ditiro di le lesome le bone tsa dikago ka ngwaga wa 2017/18 le tse di lesome le boferabobedi ka 2018/19. A re go fedile ditiro di le pedi fela mo go tsa ngwaga wa 2017/18. “Mo ngwageng ono wa madi, go tlaa dirwa ditiro tsa dikago ka lenaneo le, di le boferabongwe. Ditiro tse, di akaretsa kago ya leobo la kgotla kgolo ya Mochudi ka P3 million yo o ntshwitseng ke dikgaolo tse pedi tsa Mochudi Botlhaba le Mochudi Bophirima.” O supile fa tiro e ya kago ya leobo e emetse go abelwa moagi fa tse dingwe di santse di sekasekwa. Modulasetilo o ne a supa fa khansele e amogetse selekanyo sa madi a P16m go dira ditiro tsa ditsela le go reka dikoloi. Rre Morolong o supile fa go adilwe ditena mo tseleng ya Rampedi ka P3 million mme ga dirwa kholobete kwa Oodi/Matebele ka P4million ka letlole la ditsela. A re go baakanya ditsela tse di sentsweng ke merwalela ya pula ya Dineo go jele selekanyo sa P4million. Rre Morolong o tsweletse a bolela fa khansele ele mo lenaneong la go aba tiro ya kago ya kholobete ko Mosanta gaufi le marekisetso a Mogorosi ka madi a ka tshwarang P1.5million. A re madi a letlole le gape a dirisitswe go reka metshini e e dirisiwang mo ditirong tsa ditsela e farologanye ka madi a P4million.  “Re amogetse madi a mangwe a selekanyo sa P10million ka Phukwi mme khansele e santse e sekaseka ditiro tse di ka dirwang ka lenaneo le,” a tlhalosa. BOKHUTLO